## Zakon o izmjenama i dopunama Zakona o vatrogastvu

### NN 96/2003 (10.6.2003.), Zakon o izmjenama i dopunama Zakona o vatrogastvu

# HRVATSKI SABOR

1224

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O VATROGASTVU

Proglašavam
Zakon o izmjenama i dopunama Zakona o vatrogastvu, koji je donio Hrvatski sabor
na sjednici 29. svibnja 2003.

Broj:
01-081-03-2103/2
Zagreb, 3. lipnja 2003.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O VATROGASTVU

Članak
1.

U
Zakonu o vatrogastvu (»Narodne novine«, br. 106/99. i 117/01.) u članku 3.
stavci 2. i 3. mijenjaju se i glase:

»(2) Planom zaštite od požara općine, grada,
županije, Grada Zagreba utvrđuju se zadaće i područje djelovanja svih javnih
vatrogasnih postrojbi i dobrovoljnih vatrogasnih društava, a posebno zadaće
javnih vatrogasnih postrojbi i dobrovoljnih vatrogasnih društava koji imaju
definirano područje odgovornosti (u daljnjem tekstu: središnja postrojba ili društvo).

(3) Područje djelovanja je dio teritorija lokalne
samouprave na kojem djeluje jedna ili više javnih vatrogasnih postrojbi ili
dobrovoljnih vatrogasnih društava, a područje odgovornosti je dio teritorija
jedne odnosno teritorij jedne ili više jedinica lokalne samouprave na kojem
odgovornost dolaska na mjesto intervencije u roku i na način propisan u Planu
zaštite od požara imaju središnje postrojbe ili društva.«

Iza stavka 3. dodaju se stavci 4. i 5. koji glase:

»(4) Jedno ili više općinskih odnosno gradskih
poglavarstava te poglavarstvo Grada Zagreba radi zadovoljavanja potreba iz
stavka 1. a sukladno odredbama stavka 2. i 3. ovoga članka, osniva javne
vatrogasne postrojbe ili potiču osnivanje dobrovoljnih vatrogasnih društava te
sukladno planu zaštite od požara određuju središnje postrojbe ili društva te na
taj način osiguravaju djelotvornu vatrogasnu službu.

(5) Na području općine, grada i Grada Zagreba mora
djelovati onoliki broj javnih vatrogasnih postrojbi ili dobrovoljnih
vatrogasnih društava koliko je utvrđeno njihovim planom zaštite od požara.«

Članak 2.

Članak 9. mijenja se i glasi:

»(1) Ministar unutarnjih poslova, na prijedlog
Hrvatske vatrogasne zajednice, propisat će mjerila za ustroj, razvrstavanje i
način djelovanja vatrogasnih postrojbi.

(2) Na temelju propisa iz stavka 1. ovoga članka
propisat će se razvrstavanje vatrogasnih postrojbi, potreba zvanja
zapovjednika, potrebna razina tjelesne i duševne sposobnosti vatrogasaca,
potrebita oprema i sredstva vatrogasnih postrojbi (javnih vatrogasnih postrojbi
i dobrovoljnih društava) te rokovi za provedbu tih odredaba.

(3) Dobrovoljna vatrogasna društva nastavljaju
obavljati vatrogasnu djelatnost pod uvjetom da u roku od četiri godine udovolje
uvjetima iz stavka 2. ovoga članka.«

Članak
3.

U članku
14. dodaje se stavak 3. koji glasi:

»(3)
Jedna ili više pravnih osoba, čiji se objekti nalaze na području odgovornosti
središnje postrojbe ili društva, mogu sklopiti ugovor o obavljanju vatrogasne
djelatnosti s tom postrojbom ili društvom.«

Članak
4.

U članku
21. stavci 2., 3., 4. i 5. mijenjaju se i glase:

»(2)
Vatrogasac s posebnim ovlastima i odgovornostima, u smislu ovoga Zakona, je
glavni vatrogasni zapovjednik, njegov zamjenik i pomoćnici, županijski
vatrogasni zapovjednik i njegov zamjenik, zapovjednik vatrogasnih postrojbi
vatrogasne zajednice i njegov zamjenik, zapovjednik javne vatrogasne postrojbe
i njegov zamjenik, zapovjednik središnjeg društva, te ostali zapovjednici
javnih vatrogasnih postrojbi koji su temeljem unutrašnjeg ustroja javne vatrogasne
postrojbe određeni da samostalno vode vatrogasne intervencije prilikom koje
koriste javne ovlasti iz članka 34. ovoga Zakona.

(3) Osoba iz stavka 2. ovoga članka koja
profesionalno obavlja te poslove mora biti inženjer zaštite od požara ili treba
imati najmanje višu školsku spremu, osim zapovjednika središnjeg društva koji
mora imati srednju stručnu spremu, zatim položen stručni ispit za obavljanje
vatrogasnih intervencija ili ga mora položiti u roku od jedne godine od
raspoređivanja na te poslove te imati dužnosničko iskustvo od najmanje 4 godine
na nižim zapovjednim funkcijama u vatrogastvu. Obnova znanja provodi se
najmanje svake četvrte godine od dana polaganja stručnog ispita, putem
seminara.

(4) Zapovjednici vatrogasnih postrojbi vatrogasnih
zajednica i njihovi zamjenici te zapovjednici središnjih društava koji
dobrovoljno obavljaju ove poslove moraju imati srednju školsku spremu, zvanje
vatrogasnog časnika položenog prema Pravilniku o pro­gramu osposobljavanja i
usavršavanja vatrogasnih kadrova. Ostali zapovjednici vatrogasnih postrojbi
dobrovoljnih vatrogasnih društava koji dobrovoljno obavljaju ove poslove moraju
imati osposobljenost sukladno Pravilniku o ustroju, razvrstavanju i načinu
djelovanja vatrogasnih postrojbi iz članka 9. stavka 1. ovoga Zakona.

(5) Iznimno od odredbe ovoga članka, osobe koje
nemaju odgovarajuću školsku spremu mogu i dalje ostati na dosadašnjim
dužnostima pod uvjetom da su najmanje osam godina obavljali poslove s posebnim
ovlastima i odgovornostima, te da u roku od četiri godine udovolje uvjetima iz
stavka 3. i 4. ovoga članka.«

Članak 5.

U članku 23. stavak 1. mijenja se i glasi:

»(1) Ministar unutarnjih poslova, na prijedlog
Hrvatske vatrogasne zajednice, propisat će mjerila za utvrđivanje tjelesne i
duševne sposobnosti za obavljanje poslova profesionalnog i dobrovoljnog
vatrogasca, sukladno propisu iz članka 9. ovoga Zakona, te rokove i način
obavljanja tih sposobnosti.«

Članak 6.

U članku 39. dodaje se novi stavak 2. koji glasi:

»(2)
Iznimno od odredbe iz stavka 1. ovoga članka troškovi vatrogasne intervencije
na prometnicama naplaćuju se, u roku od 30 dana, od pravne osobe koja upravlja
prometnicom, sukladno jedinstvenom cjeniku kojeg donosi Hrvatska vatrogasna
zajednica.«

Dosadašnji
stavak 2. i 3. postaje stavak 3. i 4.

Članak 7.

U članku 43. stavak 2. mijenja se i glasi:

»(2) Sredstva za financiranje redovne djelatnosti
dobrovoljnih vatrogasnih društava i vatrogasnih zajednica te za opremanje
njezinih članica, osim članica iz stavka 10. ovoga članka, osiguravaju se u
proračunu općine, grada i Grada Zagreba čije područje pokrivaju.«

Članak 8.

U članku 52. stavku 1. točka 2. mijenja se i glasi:

»2. ako općina, grad, županija, Grad Zagreb ne
osigura sredstva za opremanje i osposobljavanje središnjih postrojbi ili društava
te ostalih dobrovoljnih vatrogasnih društava sukladno planu ZOP.«

Članak 9.

U članku 54. stavku 1. u uvodnoj rečenici riječi: »po
prethodno pribavljenom mišljenju« zamjenjuju se riječima: »na prijedlog«, a
točka 2. mijenja se i glasi:

»2. propisuje mjerila za ustroj, razvrstavanje i
način djelovanja vatrogasnih postrojbi,«.

Članak 10.

Ovaj Zakon stupa na snagu osmoga dana od dana objave
u »Narodnim novinama«.

Klasa: 214-01/02-01/02
Zagreb, 29. svibnja 2003.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 96/2003-1224